Ayen akk yellan zik yettɛawan tamaziɣt i wakken ur tɣelli ara, ass-a ulac-it. Ɣef wanect-agi ilaq ad faṛsen tagnit-nsen taneggarut tura (akked wayen i d-iteddun) : ad d-nili neɣ ur nettili ara ? D wagi i d uggur ɣef wacu i as-teqsayen wid yettmeslayen s tmaziɣt, axaṭar tutlayt d yedles-nsen ulac d acu i ten-id-yettḥamin seg nger, ama seg yidis n trakalt, wala seg yidis n tuddsa n tmeti tansayt. Aṣubu ɣer temnaḍin yettmeslayen s taɛrabt, aselmed s tutlayt taɛrabt deg uɣerbez, tilifizyu akked ṛṛadyu, anect-agi akk i yeǧǧan tutlayt n tmaziɣt ad tuɣal ɣer deffir, ula d tulawin yellan zik d isulas n tutlayt d yedles n yimaziɣen , ass-a, qrib ad ttunt aẓar d wansayen-nsent.